dh-unibe/image-text_koenigsfelden-charters-post-1500 huggingface dataset:
Ich David Bärschyn, der goldschmid, bùrger zuͦ Brùgg, bekhenn mich offentlich und thuͦn
khùnd menglichem mit disem brief, das ich wolbedacht unnd mit rechter guͦtter wüsszenheyt und
um̄ mines meereren nùtzes willen eynes ufrechten, redlichen, staͤten und vesten koùffs für mich unnd
mine erben verkoùfft und zuͦ koùffen geben hab dem from̄en, fürnem̄en und wysen herrn Gallùs
Galdy, der zyt hofmeyster zuͦ Küngsfelden, minem günst₎ herrn, der dan̄ von wegen und zuͦhanden desz
yetzgenanten hofs unnd zuͦ eyner behùsùng eynes ye zuͦzytten dyacons oder haͤlffers desz capitels zuͦ
Brùgg, der gestallt von mir erkoùfft hatt min biszhar gewesen hùs zuͦ Brùgg inn der oberen, hinderen
kilchgasszen an der ryndtmùr der statt zwüschen Onofrion Stantzen hùs, das er von syner schweger seligen
hatt, unnd Oswald Rüdymens, desz küffers, hus gelegen. unnd ist diser kaùff geben und beschehenn
um̄ zweyhùndert und sibentzig guldin gemeyner löüffiger müntz und wärùng zuͦ Brùgg, unnd
das solich hùs aller zinsen halb sol syn unnd ist fry, ledig unnd eygen und mit nam̄en, das ich sol und wil
usz diser miner yetzernennten erloͤszten sum̄a gelts ( ✳ deren ich von dem herrn köüffer zù minem guͦtten
vernuͤgen mit barem gellt uszgericht unnd bezalt byn ✳ darum̄ ine unnd alle syne ampts nachkhom̄en
und den hof Küngsfelden für mich unnd mine erben hyemit gantz, fry, ledig, qùitt unnd lossag unnd zell ✳ ),
die zwentzig gùldin inn gold, hauptguͦtt, so biszhar jungkher Hartman von Hallwyl, selig, daruff gehabt
unnd ime jaͤrlich mit eynem guldin inn gold järlichsz synd verzinset worden, abloͤsen unnd dises hùs derenhalb ledig machen by guͦtten trüwen. unnd hyerùf so setz ich gemelten herrn hofmeyster unnd
alle syne ampts nachkhom̄en innam̄en unnd zuͤhanden als vor stat für mich unnd mine erben dises
vorgenanten hùses inn gùtte, sichere besitzùng, nùtzùng, gewallt unnd geweend, damit fürhin inn
all weg zùhandlen, zeschallten unnd zuͦwalten nach irem willen unnd gevallen, von mir, ✳ minen erben
und aller menglichem darum ungesùmbt unnd ungehyndert. verzych mich aùch hiemit für mich und mine
erben aller wither gerechtigkheit, vordrùng unnd ansprach, gelob unnd versprich auch diszen koùff war
unnd staͤt zuͦhalten und darwider nit zethùn, zereden, noch schaffen oder gestatten gethan, noch geredt zewerd₎,
sunder auch inen disz kouffs guͦt erben redlich unnd sicher waͤrschafft zetragen inn und usszerthalb rechtens,
so dick und vil das not wirt, alles by guͦtten trüwen inn chrafft disz briefs. desz zuͦ warem urkhùnd hab ich obgenanter David Bärschyn, verköüffer, erbätten den from̄en und wysen herrrenn
Balthasar Füchsly, der zyt schùltheisszen zuͦ Brugg, min günstigen herrn, das er syn eygen ingesigel
für mich und min erben, doch ime unnd synen erben one schaden, an disen brief gehaͤnckt hatt, der
geben ist uff mitwùchen, den ersten tag hoͤwmonats nach Christi unsers lieben herren und seligmachers gepùrt, gezellet thùsennt fünffhundert sibentzig unnd drei jar. ✳
Königsf. 967
Staatsarchiv
AARGAU
umb des helfers hùs zù Brùgg
um̄ den koùff desz huses zuͦ Brugg
so zù der haͤlffery koùfft ist
K
C ✳ 15 ✳
collationiert